ཨོཾ་སྭསྟི།དཔལ་ལྡན་འཇིག་རྟེན་དབང་ཕྱུག་གི།བཀོད་པ་ལྷ་ཆེན་མ་ཧཱ་དེའི།།ཡུམ་ཆེན་དགྱེས་པའི་ཚལ་ཆེན་པོ།།རྣམ་འཕྲུལ་འཆི་མེད་ལྗོངས་འདིར་འཕོས།།བཟོ་རིགས་བཅོ་བརྒྱད་འདུ་བའི་གནས།།འཛམ་གླིང་སྐྱེ་འགྲོའི་རིགས་མཐའ་དག།།མ་བོས་པར་ཡང་འདུ་བའི་གནས།།རྐང་དྲུག་མེ་ཏོག་རྩི་སྡུད་བཞིན།།རྣམ་པ་མང་པོའི་ནོར་གྱི་དབྱིག།རྣམ་ཐོས་བུ་ཡི་བང་མཛོད་ཀྱི།།གཏེར་ནི་ཡོངས་སུ་འབྱེད་པ་ལྟར།།སྲིད་པའི་དཀོར་ནོར་མ་ཚང་མེད།།མཛེས་སྡུག་བར་མའི་སྐྱེ་འགྲོ་ནི།།ས་ཆེན་རྡུལ་གྱི་གྲངས་སྙེད་ལྟར།།གཅིག་གིས་གཅིག་ལ་འགྲན་པ་འདྲ།།མིག་སྟོང་ལྡན་ཡང་བལྟར་མི་བཟོད།།འཁྲུལ་འཁོར་རྣམ་པ་མང་པོ་དག།བརྒྱ་སྟོང་བྱེ་བ་འབུམ་གྱི་སྒྲ།།ས་གཞི་འགུལ་དང་རྡོ་རྗེའི་ཐོག།གྲུལ་བུམ་དྲི་ཟའི་སྐད་སྣ་ཚོགས།།སྒྲ་འཛིན་བཟོད་པར་དཀའ་སྙམ་བྱེད།།ས་གཞི་བསྟར་ལེགས་གང་གཱ་ཡིས།།རིན་ཆེན་བྱེ་མ་འདྲེན་བཞིན་དུ།།གྲུ་གཟིངས་འགྲོ་འོང་སྐར་ལྟར་བཀྲ།།ལྗོན་ཤིང་སྣ་ཚོགས་འབྲས་བུར་ལྡན།།གཞན་ཡང་ལྗོན་པ་བཟང་པོ་ཡི།།ནགས་ཚལ་དྲྭ་བས་ཀུན་ནས་མཛེས།།ཁང་བཟང་བ་གམ་ལྟ་ན་འདུག།རིན་ཆེན་སྣ་ཚོགས་སྒོ་དང་ནི།།མཐོངས་སྐར་མང་པོ་ཡིད་དུ་འོང་།།རིན་ཆེན་གློག་གི་སྒྲོན་མེ་ཡང་།།དཀར་དམར་སེར་དང་སྔོ་ལྗང་གིས།།ཉིན་མཚན་ཕྱེད་པར་མི་འགྱུར་བའི།།རྨོངས་པ་རྣམས་ལ་ཐེ་ཚོམ་སྐྱེད།།བཟའ་བཏུང་གོས་རྒྱན་ཕྲེང་བ་དང་།།བྱུགས་པ་ལ་སོགས་གང་མཁོ་བ།།དེ་ཡི་མོད་ལ་འབྱུང་བ་ནི།།བྱང་ཆུབ་སེམས་དཔའི་སྨོན་ལམ་མཐུ།།ལྷ་ཡི་བཀོད་པ་དང་འདྲ་ཞིང་།།མི་ཡི་འཇིག་རྟེན་ཁམས་སུ་ནི།།